Geen besluit oor kredietgradering skep groter onsekerheidDie kredietgraderingsagentskap Moody’s. Foto: ANA Die Demokratiese Alliansie het sy kommer uitgespreek oor die besluit deur die Moody’s-kredietgraderingsagentskap om nie enige aankondiging te maak oor Suid-Afrika se soewereine krediet-vooruitsig nie. Ondanks die feit dat Moody’s aangedui het dat hy teen die einde van Maart 2019 sy posisie sal opdateer, het die kredietgraderingsagentskap dit nie gedoen nie, het DA-woordvoerder Alf Lees gesê. “Moody’s het nie enige verduideliking gegee waarom hy nie ŉ besluit gemaak het nie. Daar moet minstens ŉ verklaring gewees het, gebaseer op navorsing, waarom die kredietgradering onveranderd bly op Baa3. Moody’s se versuim om ŉ besluit te neem, verhoog die onsekerheid in die beleggersmark. Alhoewel die volgende aankondiging vir 1 November 2019 geskeduleer is, kan dit enige tyd gemaak word.” Lees het gesê dit laat talle vrae ontstaan. “Waarom het Moody’s op dié vertraging besluit om nie enigiets aan te kondig voor die algemene verkiesing op 8 Mei nie, gegewe die bedreiging wat die ANC se energiekrisis vir die ekonomie inhou?” Hy het gesê die DA is veral besorg dat beleggers nog steeds onseker is oor Suid-Afrika se status. “Met ŉ yslike werkloosheidskrisis in die land, moet sekerheid gebied word aan voornemende beleggers.” Die DA sal Moody’s skriftelik versoek om ŉ verduideliking te bied waarom geen aankondiging oor Suid-Afrika se kredietgradering gemaak is nie met ŉ duidelike aanduiding wanneer die volgende aankondiging gemaak sal word. “Sonder hierdie duidelikheid, sal internasionale en plaaslike beleggers ongetwyfeld versigtig bly, indien nie gekant teen belegging in Suid-Afrika nie.”